Nikodemus

Nikodemus var medlem av jødane sitt høge råd i Jerusalem. Det høge rådet var ei slags religiøs regjering som definerte tru og moral i Israel. Det var dei som bestemte kva Gud likte og mislikte, og det var mykje å halda styr på for folk flest. Dette rådet hadde stor autoritet, og det var ei stor ære for ein mann å få lov å vera med der.

Nikodemus hadde fått denne æra, og som ein av dei religiøse toppane i Israel, var ganske sikker på at han kjente Gud, og at Gud var med han. Det trudde og tenkte han heilt til han møtte Jesus. Då var han ikkje fullt så sikker lenger.

Dei aller fleste av oss er faktisk ganske fornøgde med oss sjølve, og me har vanskeleg for å tenkja oss at me er lever feil eller er komne på villspor. Dei fleste av oss tenkjer at livskursen er bra, og at Gud, om han finst, er fornøgd med oss, og at det går vegen.

Nikodemus meinte at han var i rute heilt til han møtte Jesus. Då såg han at Jesus hadde noko som han sjølv ikkje hadde. Det budde ei livskraft i denne mannen frå Narsaret som Nikodemus aldri hadde vore i kontakt med. Kva var det han såg? Han såg teikn. Blinde fekk synet tilbake. Dei døve høyrde. Lamme begynte å gå, og det skjedde ein masse ting, og det var eit lys i Jesus som var annleis enn noko av det han hadde erfart før. Gud var tydelegvis med Jesus på ein måte han aldri hadde vore med Nikodemus. Det var eit liv i han som så langt hadde vore ukjent for rådsherren.

Det kom ein uro inn i Nikodemus. Han hadde sett inn i ei verd som han heilt openbert ikkje var ein del av, og han kunne ikkje fri seg frå den tanken at det var **dette**, det som Jesus synte fram, som var Guds verd.

Dette måtte Nikodemus finna ut av, og han gjorde det luraste han nokon gong hadde gjort, han gjekk til Jesus med spørsmåla sine.

Det bør du også gjera. Alle åndelege spørsmål som dukkar opp i hovudet ditt må du gå til han med. For ingen andre kan fortelja deg sanninga. I åndelege saker er alle andre inkompetente, og det er mange bedragarar.

Nikodemus leita seg gjennom mørke gater fram til Jesus sitt hotellrom, og han banka forsiktig på. Jesus kom ut og opna døra, såg undrande på han og ønskte han velkomen inn.

Nikodemus presenterte seg og sa: ”Me forstår at du er ein lærar sendt frå Gud, for ingen kan gjera slike gjerningar som du gjer utan at Gud er med han.”

Nikodemus kjende det gamle testamentet, og han visste at Messias skulle gjera under og teikn når han sto fram, og det var det han no hadde sett Jesus gjera. Det låg ei godkjenning av Jesus i denne helsinga.

Og det vil eg seia: Det var ein god plass å begynna. Han hadde sett Jesu under, han hadde undra seg og bestemte seg for å finna ut meir om han. Du verda kor godt det hadde gått for folk om dei hadde hatt ein slik innstilling som Nikodemus.

Men Jesus sansa straks korleis det sto til med Nikodemus, og sa til han: ”Ingen kan sjå Guds rike utan at han blir fødd på nytt!”

Kva låg i dette? Nikodemus, du har det ikkje i deg, du har ikkje Gud og hans liv i deg. Du er religiøs, men du står utanfor samfunnet med Gud og du har ikkje sett Guds rike.

Jesus la ingenting i mellom. Det gjer han ikkje i dag heller. Det er så mange menneske som på feil grunnlag trur at Gud er med dei. Du forstår: Skal Gud vera med deg og meg, må me vera med Han. Me må overgje oss 100% til han og hans prosjekt. Det må vera ei kraft i liva våre, eit brennande engasjement for Jesus og Guds rike som formar oss og leider oss kvar dag. Og har du ikkje dette engasjementet, denne Jesusdriven, treng du å bli fødd på nytt, dvs. får Guds liv og kraft inni deg. Det er det Bibelen kallar frelse. Religion er noko me ber med oss på utsida, seremoniar, klede og tradisjonar. Kristendom derimot er Gud på innsida, og den som har fått Gud på innsida, vert aldri heilt normal meir, eller, kanskje det er det han blir. Normal ut frå korleis Gud definerer normalitet. For me er skapte til å leva i samfunn med Gud, og dette samfunnet skjer i hjarto våre når me overgjev oss til han med hud og hår, for å seia det slik.

Nikodemus forstod ikkje dette snakket om ny fødsel. Han spør: ”Korleis kan ein som er gammal på nytt koma inn i mors liv og bli fødd ein gong til?” Han tenkjer konkret som ein fireåring.

Jesus svara: ”Dersom eit menneske ikkje blir fødd av vatn og Ande, kan det ikkje koma inn i Guds rike. Det som er født av kjøt, er kjøt, det som er født av Ande er ånd.”

Den nye fødsel er knytt til vatn og Ande. Dåp i vatn og dåp i Den heilage ande. Vassdåpen er eit ytre teikn på det som skjer på innsida når Guds kjærleik, liv og kraft vert utrent i hjarto våre ved Den heilage ande som han gjev oss. Romarbrevet 5,4.

I Markus 16 seier han det slik: ”Den som trur og blir døypt, skal bli frelst, men den som ikkje trur, skal gå fortapt.”

Det er to ting som saman verkar frelse: tru og dåp. Men merk deg: det er berre eìn ting som kan fordøma deg, og det er mangel på tru, ikkje mangel på dåp.

Dersom du er døypt, men manglar tru: begynn å tru, så er du frelst.

Dersom du trur utan å vera døypt: Lat deg døypa, for trua og dåpen høyrer saman.

Det som er født av kjøt er kjøt. Ingen kan bli Guds barn ved å oppføra seg og snakka kristeleg. Me har sagt det før: du kan få ein apekatt til å oppføra seg som eit menneske, men han er og blir ein apekatt.

Det nyttar altså ikkje for oss å stramma oss opp og oppføra oss godt og kristeleg og tru at me av den grunn er Guds barn og har ei framtid i Guds himmel. Nei, me må rett og slett forkasta alle forsøk på å frelsa oss sjølve gjennom eit skikkeleg liv, og ta imot Jesus Kristus som ei gåve frå Gud. Det handlar ikkje om å gjera så godt me kan eller noko slikt. Det er eit feilspor. Det handlar om å ta imot, heilt gratis, ein rikdom som du aldri kan spara eller tena deg til, men som er gjeven til deg av ein Gud som elskar seg på ein slik måte at hjarta hans sprekker av ømhet når han ser på deg.

For så elska Gud verda…..

 Verda, det er deg og meg. Det er ME som er elska. Guds gåve til deg og meg er Jesus. Og det evige livet får me ved å tru på han, dvs ta imot han. Så enkelt er det. Kompliserer me det, får me ikkje tak i det. For Jesus seier: ”Ingen kan koma inn i Guds rike utan at han vert som barn igjen.” Barn er ekspertar på å ta imot gode ting, ingen kan visa tillit, dvs tru, som eit barn. Du skal ta imot Jesus slik som barn tar imot snop, dei berre puttar det inn.

Av og til må det skje noko drastisk dersom ting skal gå bra. Jesu fødsel, liv, død og oppstode var det mest radikale som nokon gong har skjedd i vår historie, og det var heilt nødvendig for vår frelse. Han måtte koma som eit menneske, leva perfekt etter Guds vilje, ta på seg våre synder og sona vår straff på korset. Han vart løfta opp, og ved å tru at han døydde for oss, får me tilgjeving og evig liv. Det er bodskapen i denne teksten. Det er den nye fødsel.

Så no er me her, du og eg, og me lyttar til Guds ord. Nokre av dykk høyrer Gud i det som blir sagt, andre kanskje ikkje. Anden bles dit han vil, seier Jesus. Den eine dagen besøker han deg, den andre dagen meg. Ingen kan ta imot Ordet av seg sjølv, ingen kan bli kristen av seg sjølv. Like lite som du kan bestemma deg for å bli fødd, like lite kan du bestemma deg for å bli fødd på nytt. Det er ein suveren gjerning av Gud åleine. Dersom ikkje Ordet råkar oss i hjarta, i samvitet, blir det ingenting av det. Me er og blir uberørt og fortapte. Men så lenge me lyttar til og les Guds ord, er det håp. For DET kan du du bestemma deg for, å høyra og lesa Guds ord. Og gjer du det, blir du ein dag fanga av Andens vind, og han løftar deg opp og fører deg til Gud.

Lat oss be: Herre, Heilage Ande, kom over oss som ein gjennomtrengande vind, bryt ned all motstand mot Gud i liva våre og før oss til Far i himmelen. Eg ber i Jesu namn. Amen!